钦定古今图书集成/明伦汇编/交谊典/第090卷 > 册府元龟 > 《代书书》白居易
## 钦定古今图书集成/明伦汇编/交谊典/第090卷 > 册府元龟 > 《代书书》白居易

庐山自陶、谢、洎十八贤已还，儒风绵绵，相续不绝。贞
元初，有符载、杨衡辈隐焉，亦出为文人。今其读书属
文，结草庐于岩谷间者，犹一二十人。即其中秀出者，
有彭城人刘轲。轲开卷慕孟轲为人，秉笔慕扬雄、司
马迁为文，故著《翼孟》三卷，《豢龙子》十卷，杂文百馀篇。
而圣人之旨，作者之风，虽未臻极，往往而得。予佐浔
阳三年，轲每著文，辄来示予。予知轲志不息，异日必
能跨符、杨而攀陶、谢。轲一旦尽赍所著书及所为文，
访予告行欲举进士。予方沦落江海，不足以发轲事
业，又羸病无心，力不能遍致书于台省故人因援纸
引笔，写胸中事授轲，且曰：“子到长安，持此札，为予谒
集贤庾三十二补阙，翰林杜十四拾”遗，金部元八员
外，监察牛二侍御，秘书省萧正字，蓝田杨主簿兄弟，
彼七八君子，皆予文友，以予愚直，常信其言。苟于今
不我欺，则子之道庶光明矣。又欲使平生故人，知我
形骸已悴，志气已惫，独好善喜才之心未死。去矣去
矣，持此代书。三月三日，乐天白。